Storavis i England: Suárez fikk bare én stemme
Liverpool-stjernen fikk bare én stemme i dagens kåring blant fotballjournalistene i England, skriver The Sun. Gareth Bale fra Tottenham vant denne avstemningen - på samme måte som han gjorde blant spillerne. - Det er en stor ære å motta årets spiller-prisen fra fotballjournalistene, sier Bale i en kommentar. Waliseren fikk 53 prosent av stemmene, mens Robin van Persie på 2. plass fra Manchester United fikk 43 prosent. Juan Mata fra Chelsea ble nummer tre. I den grad han hadde hatt noen sjanse mot disse, røk trolig alle muligheter for Luis Suárez etter biteepisoden mot Chelseas Branislav Ivanovic nylig. En «solidaritetsstemme» var det eneste Suárez fikk, ifølge The Sun. 400 journalister stemte. Suárez har hatt en strålende sesong med 23 mål og 0,7 mål pr. kamp. Han har dessuten hatt ti målgivende. - Det betyr mye å vinne denne prisen når du ser hvor mange spillere som har vært gode for sine klubber i Premier League denne sesongen, sier Bale i en uttalelse. - Jeg er heldig som spiller på et så fantastisk lag og jeg skylder mine medspillere mye. Og selvfølgelig manageren, som har hatt troen på meg. Robin van Persie vant i fjor, mens Scott Parker fra West Ham vant året før. Wayne Rooney vant i 2010 og Steven Gerrard i 2009. - Gareths forkjærlighet for det spektakulære ble avgjørende, mener Andy Dunn, leder for fotballjournalistene, og mener at Bale kan nevnes i samme åndedrag som Lionel Messi og Cristiano Ronaldo. - Han er en spiller som stiger ubønnhørlig mot høyder som verdensstjerner som Messi og Ronaldo.
Luis Suárez bet seg trolig vekk fra alle muligheter til å bli årets fotballspiller i England.